Boelie-video: Skool vra vir permanente skorsing van leerders‘n Skermskoot uit die video. Leon Haupt, die skoolhoof, het Vrydag gesê die leerders wat by die voorval betrokke was, is Woensdag dissiplinêr verhoor. Die skool het aanbeveel dat die swaarste moontlike straf, naamlik permanente skorsing, aan die drie hoofoortreders gegee word. “Dié aanbeveling is aan die departement van onderwys gestuur om bekragtig te word, maar intussen is die drie leerders (tydelik) geskors,” het Haupt gesê. Maroela Media het vroeër berig van die skokvoorval waartydens ŉ 13-jarige seun deur ŉ groep medeleerders geslaan en geskop word. Verskeie leerders het die voorval met hul selfone verfilm en die video’s is wyd oor die internet versprei. In die video’s kan gesien word hoe die seun naderhand op sy knieë val en sy hande oor sy kop hou om homself te beskerm, maar die groep hou net aan om hom te skop terwyl omstanders hulle luidkeels toejuig. Die aanvallers gebruik ook deurentyd uiters kru taal. Phumla Sekhonyane, woordvoerder van die Gautengse departement van onderwys, het kort daarna aan Maroela Media bevestig dat drie van die seuns geskors is. Volgens Haupt sal al die leerders wat fisiek betrokke was alle gr. 7-voorregte verbeur en die skoolleiers wat betrokke was, is onmiddellik van hul leierskap ontneem. Alle betrokke leerders sal ook ŉ teenboeliekursus moet voltooi wat deur ŉ buite-instansie aangebied sal word. “Die skool se leiers sal ŉ bemagtigingsprogram ondergaan om hulle te help om konfliksituasies beter te hanteer. Vrywillige deelname aan beradingsessies is ook aan al die betrokkenes gebied,” het Haupt gesê. Hy het beklemtoon dat strawwe aangepas is na gelang van die oortreding van die gedragskode. “[Daar moet in gedagte gehou word] dat ŉ skool onderwerp is aan die skolewet en strawwe beperk word tot die inhoud daarvan,” het hy gesê. Hy het genoem dat drie personeellede ten tyde van die voorval aan diens was, maar dat die voorval agter die tennisbane plaasgevind het wat buite sig van die personeel aan diens is. “Hierdie beplande, alleenstaande geval van ernstige bakleiery en meegaande kru taalgebruik en aanhitsing is nie die norm by Laerskool Randfontein nie. Die skool en beheerliggaam betreur die voorval en die meegaande negatiewe publisiteit in geheel en wil ouers weer die versekering gee dat alles moontlik gedoen word om [hul] kinders se veiligheid te verseker,” het Haupt gesê.